CELEX: 32022R0312
Language: ro
Date: 2022-02-24 00:00:00
Title: Regulamentul (UE) 2022/312 al Parlamentului European și al Consiliului din 24 februarie 2022 de modificare a Regulamentului (UE) 2020/1429 în ceea ce privește durata perioadei de referință pentru aplicarea măsurilor temporare privind perceperea de tarife pentru utilizarea infrastructurii feroviare (Text cu relevanță pentru SEE)

28.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 55/1
               
            
         REGULAMENTUL (UE) 2022/312 AL PARLAMENTULUI EUROPEAN ȘI AL CONSILIULUI
         din 24 februarie 2022
         de modificare a Regulamentului (UE) 2020/1429 în ceea ce privește durata perioadei de referință pentru aplicarea măsurilor temporare privind perceperea de tarife pentru utilizarea infrastructurii feroviare
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         după consultarea Comitetului Regiunilor,
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Pandemia de COVID-19 a condus la o scădere bruscă a traficului feroviar, cauzată de o reducere semnificativă a cererii. Această situație a afectat puternic întreprinderile feroviare.
                  
               
                     (2)
                  
                  
                     Respectivele circumstanțe sunt în afara controlului întreprinderilor feroviare, care s-au confruntat neîntrerupt cu probleme considerabile de lichiditate, cu pierderi majore și, în unele cazuri, riscă să intre în insolvență.
                  
               
                     (3)
                  
                  
                     Pentru a contracara efectele economice negative ale pandemiei de COVID-19 și pentru a sprijini întreprinderile feroviare, Regulamentul (UE) 2020/1429 al Parlamentului European și al Consiliului (3) a permis statelor membre să autorizeze administratorii de infrastructură să reducă, să elimine sau să amâne tarifele pentru accesul la infrastructura feroviară. Această posibilitate a fost acordată pentru o perioadă de referință cuprinsă între 1 martie 2020 și 31 decembrie 2020, care a fost prelungită, prin Regulamentul delegat (UE) 2021/1061 al Comisiei (4), până la 31 decembrie 2021.
                  
               
                     (4)
                  
                  
                     Continuarea pandemiei de COVID-19 și apariția unor variante foarte contagioase și imprevizibile, cum ar fi varianta Omicron a COVID-19, înseamnă că noi măsuri restrictive ar putea fi necesare.
                  
               
                     (5)
                  
                  
                     Impactul negativ al pandemiei de COVID-19 asupra traficului feroviar persistă și este posibil ca întreprinderile feroviare să fie în continuare afectate. Pentru a răspunde nevoilor urgente ale sectorului, perioada de referință prevăzută de Regulamentul (UE) 2020/1429 ar trebui să fie prelungită în continuare până la 30 iunie 2022.
                  
               
                     (6)
                  
                  
                     Evoluția imprevizibilă a pandemiei de COVID-19, apariția bruscă a unor noi variante și nevoia de a evalua impactul acestora asupra sectorului feroviar necesită un răspuns normativ rapid și flexibil. Pentru a se evita lipsa unui răspuns la situația actuală, este esențial să se asigure faptul că normele continuă să se aplice după data de 31 decembrie 2021. Având în vedere natura măsurilor prevăzute în Regulamentul (UE) 2020/1429, aplicarea retroactivă a prelungirii perioadei de referință nu conduce la încălcarea așteptărilor legitime ale persoanelor în cauză.
                  
               
                     (7)
                  
                  
                     Comisia ar trebui să analizeze continuu impactul economic al pandemiei de COVID-19 asupra sectorului feroviar, iar Uniunea ar trebui să poată prelungi fără întârzieri nejustificate perioada de aplicare a măsurilor prevăzute în Regulamentul (UE) 2020/1429 dacă persistă situația nefavorabilă.
                  
               
                     (8)
                  
                  
                     În vederea prelungirii, dacă este necesar și justificat, a valabilității normelor prevăzute în Regulamentul (UE) 2020/1429, competența de a adopta acte în conformitate cu articolul 290 din Tratatul privind funcționarea Uniunii Europene ar trebui delegată Comisiei în ceea ce privește prelungirea perioadei de referință pentru aplicarea măsurilor prevăzute în Regulamentul (UE) 2020/1429. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare (5). În special, pentru a asigura participarea egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate.
                  
               
                     (9)
                  
                  
                     Întrucât obiectivul prezentului regulament, și anume prelungirea aplicării normelor temporare referitoare la perceperea de tarife pentru utilizarea infrastructurii feroviare prevăzute ca răspuns la situația de urgență generată de pandemia de COVID-19, nu poate fi realizat în mod satisfăcător de către statele membre, dar, având în vedere amploarea sau efectele acțiunii, poate fi realizat mai bine la nivelul Uniunii, aceasta poate adopta măsuri în conformitate cu principiul subsidiarității astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestui obiectiv.
                  
               
                     (10)
                  
                  
                     Prin urmare, Regulamentul (UE) 2020/1429 ar trebui să fie modificat în consecință.
                  
               
                     (11)
                  
                  
                     Având în vedere urgența impusă de circumstanțele excepționale cauzate de pandemia de COVID-19, care justifică măsurile propuse, și mai ales în vederea adoptării rapide a măsurilor necesare pentru a răspunde problemelor grave și urgente cu care se confruntă acest sector, se consideră oportun să se prevadă o excepție de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
                  
               
                     (12)
                  
                  
                     Pentru a se asigura continuitatea și pentru a permite aplicarea cu promptitudine a măsurilor prevăzute în prezentul regulament, acesta ar trebui să intre în vigoare în regim de urgență, în ziua publicării în Jurnalul Oficial al Uniunii Europene, și ar trebui să se aplice, cu efect retroactiv, de la 1 ianuarie 2022,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului (UE) 2020/1429
            Regulamentul (UE) 2020/1429 se modifică după cum urmează:
            
                        1.
                     
                     
                        Articolul 1 se înlocuiește cu următorul text:
                        
                           „Articolul 1
                           Prezentul regulament stabilește norme temporare privind perceperea de tarife pentru utilizarea infrastructurii feroviare, astfel cum se prevede în capitolul IV din Directiva 2012/34/UE. Prezentul regulament se aplică utilizării infrastructurii feroviare pentru serviciile feroviare naționale și internaționale reglementate de directiva în cauză, în perioada 1 martie 2020-30 iunie 2022 (denumită în continuare «perioada de referință»).”
                        
                     
                  
                        2.
                     
                     
                        La articolul 5, alineatul (2) se înlocuiește cu următorul text:
                        
                           „(2)   În cazul în care constată, pe baza datelor menționate la alineatul (1), că diminuarea nivelului traficului feroviar persistă comparativ cu nivelul aferent perioadei corespunzătoare din anii precedenți și că este probabil ca această diminuare să persiste și, de asemenea, în cazul în care consideră, pe baza celor mai bune date științifice disponibile, că această situație este cauzată de impactul pandemiei de COVID-19, Comisia adoptă acte delegate în conformitate cu articolul 6 pentru a modifica în mod corespunzător perioada de referință prevăzută la articolul 1. Orice astfel de modificare poate doar prelungi perioada de referință cu până la șase luni, iar perioada de referință nu poate fi prelungită după 31 decembrie 2023.”
                        
                     
                  
                        3.
                     
                     
                        La articolul 6, alineatul (2) se înlocuiește cu următorul text:
                        
                           „(2)   Competența de a adopta acte delegate menționată la articolul 5 alineatul (2) se conferă Comisiei până la 31 decembrie 2023.”
                        
                     
                  
         
            Articolul 2
            Intrare în vigoare
            Prezentul regulament intră în vigoare în ziua publicării în Jurnalul Oficial al Uniunii Europene.
            Se aplică de la 1 ianuarie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 februarie 2022.
            
               
                  Pentru Parlamentul European
               
               
                  Președinta
               
               R. METSOLA
            
            
               
                  Pentru Consiliu
               
               
                  Președinta
               
               A. PANNIER-RUNACHER
            
         
         
            (1)  Avizul din 19 ianuarie 2022 (nepublicat încă în Jurnalul Oficial).
         
            (2)  Poziția Parlamentului European din 16 februarie 2022 (nepublicată încă în Jurnalul Oficial) și Decizia Consiliului din 24 februarie 2022.
         
            (3)  Regulamentul (UE) 2020/1429 al Parlamentului European și al Consiliului din 7 octombrie 2020 de stabilire a unor măsuri pentru o piață feroviară durabilă în contextul epidemiei de COVID-19 (JO L 333, 12.10.2020, p. 1).
         
            (4)  Regulamentul delegat (UE) 2021/1061 al Comisiei din 28 iunie 2021 de prelungire a perioadei de referință prevăzute în Regulamentul (UE) 2020/1429 al Parlamentului European și al Consiliului de stabilire a unor măsuri pentru o piață feroviară durabilă în contextul epidemiei de COVID-19 (JO L 229, 29.6.2021, p. 1).
         
            (5)  JO L 123, 12.5.2016, p. 1.